KLASA: P-436/23

URBROJ: 711-02-01/07-2024-07

Zagreb, 18. lipnja 2024.

**LJERKA CIVIDINI**

**gradonačelnica Grada Čakovca**

**Predmet: LJERKA CIVIDINI,** **gradonačelnica Grada Čakovca**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 18. lipnja 2024. odlučilo da u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je u odnosu na obveznicu Ljerku Cividini otvorilo predmet pod gornjom oznakom temeljem navoda iz neanonimne prijave od 28. studenog 2023. U prijavi prijavitelj navodi da je na 20. sjednici Gradskog vijeća Grada Čakovca ……….., pročelnica Upravnog odjela za financiranje Grada Čakovca, na pitanje vijećnika obrazlagala uplatu iznosa od 2.072,00 eura iz Proračuna Grada Čakovca privatnoj tvrtki u Kini, a koja je izvršena bez predračuna kao doplata avionskih karti za Kinu (šestorici putnika iz Grada Čakovca za Kinu). Taj iznos je, kako navodi prijavitelj, privatna kineska tvrtka navodno platila avionskoj kompaniji.

U prijavi se ističe kako se darom, prema članku 15. ZSSI-a, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju, zatim da obveznik smije zadržati samo dar simbolične vrijednosti i to najviše u vrijednosti do 500,00 kuna (66,37 eura) od istog darovatelja, kao i da obveznik ne smije primiti dar kada je on u novcu, bez obzira na iznos, te vrijednosnicu i dragocjenu kovinu.

Nadalje, prijavitelj navodi da, ako se uplata na račun privatne kineske tvrtke (za proizvodnju igračaka) u iznosu od 2.072,00 eura podijeli na 6 putnika iz Grada Čakovca u Kinu, na svakoga otpada 345,33 eura, odnosno za svakog od pet pročelnika po 345,33 eura te za gradonačelnicu također 345,33 eura. Stoga prijavitelj tvrdi da je gradonačelnica iz Proračuna Grada Čakovca, bez predračuna, na račun sasvim nepoznate privatne kineske tvrtke, platila za sebe osobno iznos od 345,33 eura, a ta privatna kineska tvrtka je izvršila uplatu od 345,33 eura za gradonačelnicu avionskoj kompaniji, što predstavlja prekoračenje dozvoljenog iznosa za dar od 66,37 eura iz članka 15. ZSSI-a te se Povjerenstvu za odlučivanje o sukobu interesa predlaže postupanje prema članku 48. ZSSI-a.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona.

Uvidom u Registar obveznika, koji ustrojava i vodi Povjerenstvo, utvrđeno je da Ljerka Cividini obnaša dužnost gradonačelnice Grada Čakovca od 4. lipnja 2021., pa je stoga ista u obvezi postupati sukladno odredbama ZSSI-a.

Povjerenstvo je dopisom KLASA: P-436/23, URBROJ: 711-02-01/04-2024-01 od 10. siječnja 2024. od Grada Čakovca zatražilo dostavu podataka o okolnostima plaćanja iznosa od 2.072,00 eura privatnoj tvrtki u Kini iz proračuna Grada Čakovca, odnosno podatke o tome tko je donio odluku o navedenom i u koju svrhu je uplata izvršena, kao i o kojem se trgovačkom društvu radi.

Grad Čakovec je na spomenuto traženje Povjerenstva odgovorio dopisom KLASA: 008-03/23-01/14, URBROJ: 2109-2-09-24-2 od 29. siječnja 2024., u kojem se navodi da su Grad Čakovec i Grad Yancheng 16. svibnja 2022. godine potpisali Sporazum o uspostavi prijateljskih odnosa kao rezultat višegodišnjeg nastojanja za njihovim povezivanjem. Sporazum je potpisan temeljem Odluke Gradskog vijeća Grada Čakovca („Službeni glasnik Grada Čakovca", broj 5/19.) i članka 15. Zakona o lokalnoj i područnoj (regionalnoj) samoupravi. Naime, izaslanstvo Grada Yanchenga je u Čakovcu boravilo 2019. godine te je tom prilikom dogovoreno da se pristupi formalnom povezivanju. Sam Sporazum, nakon nekoliko odgađanja zbog mjera ograničenja kretanja uvedenih zbog pandemije COVlD-19 virusa, potpisan je on-line na proljeće 2022. godine. Tada je i dogovoreno da, čim prilike dopuste, izaslanstvo Grada Čakovca dođe u uzvratni posjet Yanchengu.

Nadalje, u očitovanju se navodi da je početkom 2023. godine čelništvo Grada Yanchenga predložilo da čakovečko izaslanstvo dođe u Yancheng u drugoj polovici svibnja te godine. Dana 18. svibnja 2023. se u gradu Yanchengu održavao Ekonomski i trgovački sajam, a to je i mjesec kada se tamo obilježava Dan grada. Poziv je prihvaćen od strane Grada Čakovca, te je dogovoren posjet Yanchengu u razdoblju od 12. do 19. svibnja 2023. Nakon što su stručne službe izvršile on-line pretragu avionskih karata, kao najpovoljnije za šest osoba (gradonačelnica, pročelnik Službe za poslove gradonačelnika i Gradskog vijeća, pročelnica Upravnog odjela za financiranje, pročelnik Upravnog odjela za prostorno planiranje, urbanizam i zaštitu okoliša, pročelnik Upravnog odjela za komunalno gospodarstvo, izgradnju grada i upravljanje nekretninama te pročelnik Upravnog odjela za društvene djelatnosti) rezervirane su karte putem internetske platforme Booking.com (polazak s aerodroma u Budimpešti u petak, 12. svibnja u 12,30 sati, povratak u Budimpeštu u petak, 19. svibnja u 6,15 sati). Račun je 20. travnja 2023. godine plaćen bankovnom karticom Grada Čakovca u iznosu od 5.991,73 eura.

Isto tako se dalje navodi kako do realizacije tog putovanja nije došlo jer je gradonačelnica Grada Čakovca Ljerka Cividini dana 27. travnja 2023. godine završila u bolnici te je podvrgnuta hitnom operativnom zahvatu. Kako je bila jedini dužnosnik u delegaciji, a liječnici su joj naredili strogo mirovanje, put u Narodnu Republiku Kinu nije mogao biti realiziran. Nakon što je o nemogućnosti dolaska obaviješten Grad Yancheng, predloženo je da se posjet odgodi za jesen, kada se tamo planirala velika međunarodna konferencija.

Kako ne bi propale već kupljene i plaćene avionske karte, Grad Čakovec je kontaktirao internetsku platformu Booking.com putem koje su kupljene karte te je zatražen otkaz karata i povrat uplaćenih sredstava. Međutim, uslijedio je odgovor iz Booking.com-a da u slučaju otkaza leta, sukladno pravilima aviokompanije, nije moguće ostvariti povrat sredstava za kupljene karte.

Obzirom da se nije mogao ostvariti povrat novca za kupljene karte za otkazani let preko Booking.com-a, upit o refundaciji uplaćenih sredstava upućen je elektroničkim putem zrakoplovnoj kompaniji China Eastern Airlines dana 2. i 5. svibnja 2023. godine. Komunikacija je bila vrlo otežana zbog odgovora na kineskom jeziku. Radi potrebe za brzim reagiranjem na nastalu situaciju, odgovore zaprimljene na kineskom jeziku pokušalo se prevesti putem aplikacija za strojno prevođenje. Međutim, zbog jezičnog ograničenja i u nastojanju za dobivanjem što preciznijeg prijevoda s kineskoga na hrvatski jezik, nisu imali drugog izbora, već za pomoć zamoliti ………….., izvornog govornika, kineskog državljanina koji živi u Čakovcu, zaposlenog u poduzeću ……………… iz Čakovca, koje je jedan od inicijatora povezivanja Čakovca i Yanchenga. On je telefonski kontaktirao spomenutog zračnog prijevoznika (telefonski kontakt je bio moguć jedino na kineskom jeziku) kako bi saznao može li se dobiti povrat uplaćenog novca ili se karte mogu prolongirati za drugi termin. Rečeno mu je da se povrat novca ne može ostvariti, već se odobrava korištenje karata za bilo koji let na istu destinaciju u narednih godinu dana. Također, naglašeno je da je to moguće isključivo za osobe za koje su karte i kupljene (gradonačelnica i pet pročelnika u delegaciji). Na kraju mu je rečeno da se u slučaju odabira novog termina leta ponovno telefonski kontaktira zrakoplovna kompanija i najavi putovanje, uz napomenu da će vjerojatno trebati izvršiti doplatu. Grad Yancheng je tijekom ljeta predložio da se posjet održi krajem rujna 2023. godine jer se od 25. do 27. rujna 2023. u tom gradu održavao Svjetski obalni forum, odnosno ranije najavljena međunarodna konferencija. Također, izaslanstvo Grada Čakovca je još jednom pozvano da u tom terminu posjeti Grad Yancheng radi upoznavanja s nizom mogućnosti za suradnju. Poziv je prihvaćen i dogovoreno je da delegacija Grada Čakovca posjeti prijateljski Grad Yancheng u Narodnoj Republici Kini u razdoblju od 22. do 29. rujna 2023. godine.

U očitovanju se dalje navodi da je, čim je utvrđen datum odlaska i dolaska, kontaktirana zrakoplovna kompanija te je zatraženo da se prema prethodnom odgovoru promijeni datum putovanja na ranije kupljenim kartama. Kao što je navedeno, komunikacija s tom kompanijom bila je moguća isključivo na kineskom jeziku, pa je ……….. sudjelovao prilikom dogovaranja leta telefonskim putem. Nakon poduže provjere brojeva karata i svih osobnih podataka putnika te razgovora tijekom kojeg su se provjeravali svi podaci (brojevi karata, imena i osobni podaci putnika i dr.) koji je vrlo dugo trajao unatoč izvornom govorniku i bio vrlo iscrpljujući i detaljan, potvrđeni su novi termini polaska i dolaska, uz napomenu da će se morati izvršiti doplate za karte. Sukladno planu putovanja (itineraru) od 6. rujna 2023. godine zaprimljenom od Chine Eastern Airlines, doplata je iznosila 2.700,00 CNY po osobi, a bilo ju je moguće platiti isključivo u CNY putem kineskoga platnog prometa prema uputi iz maila. Obzirom da je plaćanje doplate karata u kineskim yuanima bilo nemoguće službenom karticom na poslovni račun kineske aviokompanije, za pomoć je zamoljeno poduzeće ….…………… iz Čakovca, koje posluje s Narodnom Republikom Kinom. Oni su Grad Čakovec obavijestili da uplatu može izvršiti njihov kontakt u Narodnoj Republici Kini, kojem bi Grad Čakovec, nakon njegove gotovinske uplate, vratio novac. Ukupni iznos koji je trebalo doplatiti iznosio je 16.248,00 yuana (6 osoba x 2.708,00 yuana). Prihvaćen je predloženi model plaćanja te je kontakt iz Narodne Republike Kine, …….…., gotovinom platio taj dodatni iznos od 16.248,00 yuana, odnosno 2.072,00 eura za doplatu karata radi posjeta u terminu od 22. do 29. rujna 2023. godine, a sve sukladno itineraru koji je izdala aviokompanija Chine Eastern Airlines. Imenovani je ujedno predložio i načine na koje mu Grad Čakovec može vratiti novac te je Grad za izvršeni prijenos sredstava zatražio račun, a uplata je izvršena na račun tvrtke ………….. koja ima otvoren račun u banci u Luxembourgu.

Također se navodi da je takav model plaćanja bio prihvatljiv za Grad i predstavljao je brzo rješenje uzimajući u obzir poziv i priliku za susret i realizaciju obveze preuzete Sporazumom o uspostavi prijateljskih odnosa i suradnju između Grada Čakovca i Grada Yanchenga, kao i činjenicu da se povrat novca za kupljenje karte ne može izvršiti. Delegacija Grada Čakovca je Grad Yancheng u Narodnoj Republici Kini posjetila u navedenom razdoblju od 22. do 29. rujna 2023. godine, a osim navedene doplate nije bilo dodatnih troškova vezanih uz samo putovanje.

Odluka da se uplati iznos od 2.072,00 eura poduzeću u Luksemburgu ………….. ………………………………. rezultat je, kako se u očitovanju navodi, specifične situacije koja je nastala zbog izvanrednih okolnosti izazvanih bolešću gradonačelnice Grada Čakovca Ljerke Cividini i zbog specifične politike poslovanja zrakoplovne kompanije u Kini u slučaju otkazivanja leta i doplate za novi termin, kao i nastojanja da ne propadnu već uplaćena sredstva za karte. U očitovanju se ističe da iz priloženog itinerara zrakoplovne kompanije i dokaza o inozemnom plaćanju nesporno proizlazi u koju su svrhu sredstva za doplatu bila utrošena.

Zaključno se navodi da za donošenje odluke o uplati spornog iznosa nisu postojali razlozi koji su mogli ili su utjecali na nepristranost gradonačelnice Grada Čakovca Ljerke Cividini, već je, poštujući volju i interes predstavničkog tijela za suradnjom s Gradom Yanchengom u obnašanju poslova iz samoupravnog djelokruga Grada Čakovca, postupila s ciljem zaštite javnog interesa te ostvarivanja i promicanja zajedničkog napretka i razvoja s Gradom Yanchengom.

Povjerenstvo je izvršilo uvid u dostavljenu dokumentaciju, i to u prijavu prijavitelja od 28. studenog 2023., dopis Grada Čakovca, Službe za poslove gradonačelnika i Gradskog vijeća KLASA: 008-03/23-01/14, URBROJ: 2109-2-09-24-2 od 29. siječnja 2024., Sporazum o uspostavi prijateljskih odnosa između Grada Yanchenga i Grada Čakovca od 16. svibnja 2022., Odluku Gradskog vijeća Grada Čakovca KLASA: 021-05/19-01/62, URBROJ: 2109/2-02-19-06 od 1. listopada 2019. o prihvaćanju povelje o prijateljstvu i suradnji između Grada Čakovca i Grada Yanchenga, Pozivno pismo (na engleskom jeziku) od siječnja 2023., Obavijest OTP banke d.d. o učinjenim troškovima Visa Business karticama od 10. svibnja 2023., Karticu konta Glavne knjige od 16. siječnja 2024., potvrdu o izvršenom nalogu od 18. svibnja 2023., račun Booking.com-a (na engleskom jeziku) od 19. travnja 2023., Otpusno pismo ŽB Čakovec, Službe kirurških djelatnosti, Odjela abdominalne i dječje kirurgije za Ljerku Cividini od 27. travnja 2023., e-mail korespondenciju na engleskom jeziku između Grada Čakovca i Booking.com-a od 3. svibnja 2023. te između Grada Čakovca i avioprijevoznika China Eastern Airlines od 2., 5. i 9. svibnja 2023. u vezi otkaza putovanja i refundacije sredstava za plaćene avionske karte, zabilješku pročelnice Upravnog odjela za financiranje od 5. svibnja 2023., e-mail poruku ….. ……. (na engleskom jeziku) upućenu po uputi gradonačelnika Grada Yanchenga gradonačelnici Grada Čakovca od 30. srpnja 2023., Pozivno pismo Grada Yanchenga za sudjelovanje na Svjetskom obalnom forumu 2023. od 26. srpnja 2023. i od 11. rujna 2023. (na engleskom jeziku), e-mail poruku od 6. rujna 2023. upućenu …………………… od strane …..………….., zaposlenika društva …………….. o prijedlogu načina plaćanja, plan putovanja (itinerar) za delegaciju Grada Čakovca (..…….………., ……………, ………………, ……………., ………………….. i Ljerka Cividini) za put od 22. - 29. rujna 2023. (na engleskom jeziku), e-mail korespondenciju (na engleskom jeziku) od 6. do 15. rujna 2023. između Grada Čakovca i ………….. o povratu plaćenog iznosa od 2.072,00 eura društvu ………………………… ………………, račun za plaćanje iznosa od 2.072,00 eura od 11. rujna 2023. (na engleskom jeziku), potvrda o plaćanju iznosa od 2.072,00 eura, nalog za doznaku u inozemstvu od 8. rujna 2023., izvod platnog prometa od 8. rujna 2023., izvješće se službenog puta Grada Čakovca, Upravnog odjela za društvene djelatnosti KLASA: 911-08/23-01/8, URBROJ: 2109/2-06-01-23-13 od 3. listopada 2023.

Uvidom u Sporazum o uspostavi prijateljskih odnosa između Grada Yanchenga i Grada Čakovca od 16. svibnja 2022. utvrđeno je da su navedeni gradovi, s ciljem jačanja međusobnog razumijevanja i prijateljstva između kineskog i hrvatskog naroda, kao i konsolidacije i razvoja prijateljske suradnje između dviju zajednica, sklopili Sporazum o uspostavi prijateljskih odnosa između gradova. Sporazumom je određeno da će obje strane Sporazuma provoditi različite oblike razmjene i suradnje u područjima gospodarstva i trgovine, znanosti i tehnologije, kulture, obrazovanja, sporta, turizma i zdravlja, kako bi promicale zajednički napredak i razvoj, a temeljem načela jednakosti i obostrane koristi. Određeno je i da će čelništvo obiju strana i nadležne organizacijske jedinice održavati redoviti kontakt radi pregovora o razmjeni i suradnji između dviju strana o pitanjima od zajedničkog interesa, kao i da će obje strane zajednički odrediti godišnji plan suradnje i organizirati njegovu primjenu. Utvrđeno je i da je Sporazum sklopljen na pet godina nakon čega se isti produžuje ako niti jedna strana ne predloži njegov raskid.

Uvidom u Odluku Gradskog vijeća Grada Čakovca KLASA: 021-05/19-01/62, URBROJ: 2109/2-02-19-06 od 1. listopada 2019. o prihvaćanju Povelje o prijateljstvu i suradnji između Grada Čakovca i Grada Yanchenga utvrđeno je da se prihvaća navedena Povelja i to na području trgovine, gospodarstva, znanosti, obrazovanja i kulture, dok je uvidom u Pozivno pismo od siječnja 2023. utvrđeno da je ………….., gradonačelnik Narodne vlasti grada Yanchenga, pozvao delegaciju Grada Čakovca da u drugoj polovici svibnja 2023. godine posjeti grad Yancheng u svrhu produbljivanja praktičnih iskustva i suradnje između gradova.

Uvidom u Obavijest OTP banke d.d. o učinjenim troškovima Visa Business karticama od 10. svibnja 2023. utvrđeno je da je 20. travnja 2023. po Visa Business kartici Grada Čakovca učinjen trošak kupnje avionskih karata preko portala Booking.com u iznosu od 5.991,73 eura s danom dospijeća 20. svibnja 2023., dok je uvidom u Karticu konta Glavne knjige od 16. siječnja 2024. utvrđeno da se navedeni trošak odnosi na povratne avionske karte Budimpešta - Šangaj. Uvidom u potvrdu o izvršenom nalogu od 18. svibnja 2023. utvrđeno je da je 18. svibnja 2023. izvršeno plaćanje Grada Čakovca prema OTP banci d.d. u iznosu od 5.991,73 eura s opisom plaćanja „troškovi Visa Business kartice, avionske karte“.

Uvidom u račun Booking.com-a od 19. travnja 2023. utvrđeno je da je na ime Ljerke Cividini izdan račun za transakciju od 19. travnja 2023. na ime šest povratnih avionskih karata (za …………., …………………., ……………….., ……………………, Ljerku Cividini i ……………….) na relaciji Budimpešta – Međunarodna zračna luka Pudong – Budimpešta avioprijevoznika China Eastern Airlines za putovanje od 12. - 19. svibnja 2023. u ukupnom iznosu od 5.991,73 eura.

Uvidom u Otpusno pismo ŽB Čakovec, Službe kirurških djelatnosti, Odjela abdominalne i dječje kirurgije za Ljerku Cividini od 27. travnja 2023. utvrđeno je da je Ljerka Cividini boravila u navedenoj ustanovi od 25. do 27. travnja 2023. gdje joj je dijagnosticirana ………………. …………………. te joj je preporučena ………………………………………………………... ……………………………..

Nadalje, Povjerenstvo je uvidom u e-mail korespondenciju u vezi otkaza putovanja i refundacije sredstava za plaćene avionske karte između Grada Čakovca i Booking.com-a od 3. svibnja 2023. te Grada Čakovca i avioprijevoznika China Eastern Airlines od 2., 5. i 9. svibnja 2023. utvrdilo da je Grad Čakovec zatražio upute u vezi otkazivanja leta i povrata plaćenog iznosa za avionske karte, no odgovoreno mu je da avioprijevoznik China Easter Airlines ne daje mogućnost povrata sredstava za plaćene karte, ali da se može izvršiti promjena termina leta.

Uvidom u zabilješku pročelnice Upravnog odjela za financiranje od 5. svibnja 2023. utvrđeno je da je telefonski kontaktiran avioprijevoznik China Eastern Airlines o mogućnosti otkaza ili prolongiranja puta u Kinu te je utvrđeno da se ne može ostvariti povrat novca, ali se kupljene karte moraju iskoristiti u narednih godinu dana te ih mogu iskoristiti isključivo osobe na koje su karte i kupljene. Kada će biti dogovoren novi datum leta, potrebno je kontaktirati avioprijevoznika i najaviti putovanje, uz eventualnu mogućnost doplate.

Uvidom u e-mail poruku ………………. upućenu po uputi gradonačelnika Grada Yanchenga gradonačelnici Grada Čakovca od 30. srpnja 2023. utvrđeno je da je predstavnik Grada Yanchenga pozvao delegaciju Grada Čakovca u posjet 25. rujna 2023. te na sudjelovanje na Svjetskom obalnom forumu u tom gradu. Isto tako, izražena je želja Grada Yanchenga za ulaganja u javne ustanove Grada Čakovca (npr. škole, staračke domove i knjižnice), o čemu bi se u Yanchengu potpisao Ugovor o suradničkom investiranju.

Uvidom u Pozivno pismo Grada Yanchenga za sudjelovanje na Svjetskom obalnom forumu 2023. od 26. srpnja 2023. utvrđeno je da je …………….., direktorica Ureda za vanjske poslove u Narodnoj vladi grada Yanchenga, a u ime …………………., vršitelja dužnosti gradonačelnika Yanchenga, i općinske narodne vlasti Grada Yanchenga, pozvala Ljerku Cividini, gradonačelnicu Grada Čakovca na ceremoniju otvaranja Svjetskog obalnog foruma i Svjetskoga obalnog močvarnog područja na Okruglom stolu Saveza gradova te da podijeli svoje prakse u ekološkoj zaštiti i zelenom razvoju s niskom razinom ugljika. U Pozivnom pismu je zatraženo odgovoriti do 5. kolovoza 2023. dolazi li gradonačelnica Grada Čakovca ili ne, dostaviti imena osoba iz delegacije Grada Čakovca, kao i poslati informacije o putu prije 15. kolovoza 2023. kako bi domaćin delegaciji olakšao formalnosti za nesmetan dolazak u Kinu. Također, navedeno je i da troškove smještaja, prehrane, prijevoza unutar Kine i ostale troškove delegacije Grada Čakovca tijekom posjeta Yanchengu snosi Grad Yancheng, a ostale povezane troškove snosi sama delegacija Grada Čakovca. U Pozivnom pismu Ureda za vanjske poslove Grada Yanchenga od 11. rujna 2023. utvrđeno je da je Ljerka Cividini, gradonačelnica Grada Čakovca, zajedno s delegacijom ponovno pozvana u posjet gradu Yanchengu, kao i na sudjelovanje na Svjetskom obalnom forumu u tom gradu od 22. - 29. rujna 2023. U tom je Pismu navedeno da troškove smještaja delegacije tijekom posjeta gradu Yanchengu snosi Grad Yancheng.

Uvidom u e-mail poruku od 6. rujna 2023. upućenu …………….. od strane ……… ………….., zaposlenika društva …………… o prijedlogu načina plaćanja utvrđeno je da će za avionske karte biti potrebno nadoplatiti oko 2.700,00 CNY po osobi, a što je plativo samo u CNY u gotovini. Tu uplatu će izvršiti kontakt iz Kine, a Grad Čakovec će mu refundirati ta sredstva.

Uvidom u plan putovanja (itinerar) za delegaciju Grada Čakovca (……………, ………. ………., ……………, ……………, ………………….. i Ljerka Cividini) za put od 22. do 29. rujna 2023. utvrđeno je da se radi o dvosmjernom putovanju Budimpešta – Shanghai Pudong – Budimpešta te da je doplata za svaku kartu 2.708,00 CNY plativo u gotovini.

Uvidom u e-mail korespondenciju od 6. do 15. rujna 2023. između Grada Čakovca i ……. …….. o povratu plaćenog iznosa od 2.072,00 eura društvu ……………………………………. …………, utvrđeno je da je navedeno društvo izvršilo uplatu iznosa od 2.072,00 eura avioprijevozniku China Eastern Airlines, a koji se iznos odnosi na doplate za avionske karte gore navedenih članove delegacije Grada Čakovca, kao i da je Grad Čakovec od navedenog društva zatražio račun za povrat iznosa od 2.072,00 eura, a koje je taj račun Gradu Čakovcu i dostavilo.

Uvidom u račun za plaćanje iznosa od 2.072,00 eura od 11. rujna 2023. utvrđeno je da je isti izdan od strane društva ……………………………………………………………. Gradu Čakovcu, i to za uplatu iznosa od 2.072,00 eura, dok je uvidom u potvrdu o plaćanju iznosa od 2.072,00 eura, naloga za doznaku u inozemstvu od 8. rujna 2023. i izvoda platnog prometa od 8. rujna 2023. utvrđeno da je taj iznos od strane Grada Čakovca uplaćen navedenom društvu na ime povrata naknade koje je to društvo platilo aviokompaniji za avionske karte.

Uvidom u izvješće se službenog puta Grada Čakovca, Upravnog odjela za društvene djelatnosti KLASA: 911-08/23-01/8, URBROJ: 2109/2-06-01-23-13 od 3. listopada 2023., kojeg je sastavio i potpisao pročelnik …………….., utvrđeno je da je izaslanstvo Grada Čakovca u razdoblju od 22. do 29. rujna 2023. boravilo u gradu Yanchengu, Narodna Republika Kina te sudjelovalo na Svjetskom forumu obalnih gradova 2023. uz službeni posjet Gradu prijatelju Yanchengu, a organizator posjeta je bio Grad Yancheng. Iz izvješća proizlazi da se izaslanstvo Grada Čakovca tijekom posjeta susrelo s predstavnicima Grada Yanchenga i provincije Jingse, da je obišlo obrazovne ustanove, inovacijske centre, parkove prirode, muzeje te proizvodne pogone. Izaslanstvo je razgovaralo s predstavnicima gospodarskog, obrazovnog, kulturnog i političkog života o mogućnostima suradnje između dva grada, a kao pratnja gradonačelnice pročelnik ……………….. je sudjelovao u radu Svjetskog obalnog foruma 2023., događaja posvećenog zaštiti okoliša i održivom razvoju. Delegacija je na put krenula zrakoplovom iz Budimpešte, a do zračne luke u Budimpešti iznajmljenim kombijem.

Nakon navedenih činjeničnih utvrđenja, Povjerenstvo ističe kako je člankom 41. stavkom 1. ZSSI-a propisano da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, dok je u stavku 2. istog članka propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali.

Člankom 15. stavkom 1. ZSSI-a propisano je da se darom, u smislu toga Zakona, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju, dok je stavkom 2. istog članka propisano da se darovima, u smislu ZSSI-a, ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Stavkom 3. istog članka ZSSI-a propisano je da obveznik smije zadržati samo dar simbolične vrijednosti i to najviše u vrijednosti do 66,00 eura od istog darovatelja, međutim stavak 4. tog članka propisuje da obveznik ne smije primiti dar iz stavka 3. toga članka kada je on u novcu, bez obzira na iznos, te vrijednosnicu i dragocjenu kovinu. Pod darom u novcu, vrijednosnicom i dragocjenom kovinom ne smatra se numizmatički novac, prigodni optjecajni kovani novac pakiran u prigodnu ambalažu niti numizmatički kompleti.

Povjerenstvo je iz pribavljene dokumentacije i podataka u spisu nesporno utvrdilo da su Grad Čakovec i Grad Yancheng 16. svibnja 2022. potpisali Sporazum o uspostavi prijateljskih odnosa kao rezultat višegodišnjeg nastojanja za njihovim povezivanjem, a koji je Sporazum potpisan temeljem Odluke Gradskog vijeća Grada Čakovca i članka 15. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.), kao i da je Grad Čakovec platio avionske karte za put šesteročlane delegacije Grada Čakovca (čiji je član bila i gradonačelnica Ljerka Cividini) u grad Yancheng, Narodna Republika Kina za razdoblje 12. – 19. svibnja 2023., i to u ukupnom iznosu od 5.991,73 eura, a za potrebe službenog puta delegacije na poziv predstavnika Grada Yanchenga nastavno na sklopljeni Sporazum o uspostavi prijateljskih odnosa između grada Yanchenga i Grada Čakovca u svrhu razmjene i suradnje u područjima gospodarstva i trgovine, znanosti i tehnologije, kulture, obrazovanja, sporta, turizma i zdravlja, a kako bi promicali zajednički napredak i razvoj.

Zbog nepredviđenih okolnosti (operativnog zahvata gradonačelnice Ljerke Cividini) navedeno putovanje i posjet gradu Yanchengu odgođeno je za razdoblje 22. – 29. rujan 2023., a zbog čega je bilo potrebno izvršiti doplatu za ranije kupljene avionske karte u ukupnom iznosu od 2.700,00 CNY po osobi, a koja se doplata mogla, zbog specifične politike poslovanja aviokompanije u Kini, izvršiti samo u kineskim juanima (CNY) putem kineskog platnog prometa, i to samo putem gotovinskog plaćanja. Zbog svih utvrđenih okolnosti, kao i zbog nastojanja da ranije kupljene karte ne ostanu neiskorištene te s obzirom na kratak rok između saznanja o takvom načinu uplate i leta za Kinu, uzimajući u obzir priliku za susret i realizaciju obveze preuzete Sporazumom o uspostavi prijateljskih odnosa i suradnju između Grada Čakovca i Grada Yanchenga, Grad Čakovec je kontaktirao društvo …………….. iz Čakovca, koje posluje s Narodnom Republikom Kinom te je preko tog društva organizirano plaćanje predmetne doplate, a koje je plaćanje izvršio ……………., kontakt navedenog društva u Narodnoj Republici Kini. Povrat plaćenog iznosa izvršen je, temeljem upute ….………, njegovom društvu …………….. ……………………………………………. sa sjedištem u Luksemburgu, a za koje je plaćanje to društvo, na traženje Grada Čakovca, istome izdalo i račun, kojeg je Grad Čakovec uredno podmirio.

Za istaknuti je kako za donošenje odluke o povratu tog plaćenog iznosa nisu postojali razlozi koji su utjecali ili su mogli utjecati na nepristranost gradonačelnice, već se u ovom slučaju radi o volji i interesima predstavničkog tijela za suradnjom dvaju gradova te je nedvojbeno postupano s ciljem zaštite javnog interesa te ostvarivanja i promicanja zajedničkog napretka i razvoja. Naime, sve navedene uplate povezane se s troškovima službenog puta koji je nesporno povezan s obnašanjem dužnosti gradonačelnice Grada Čakovca.

Slijedom navedenog, Povjerenstvo je utvrdilo da gradonačelnica Grada Čakovca Ljerka Cividini u ovom konkretnom slučaju nije primila dar u smislu članka 15. stavka 1. ZSSI-a, kao i to da u predmetnom postupanju obveznice nije došlo do povrede odredbi ZSSI-a pa je stoga utvrđeno da protiv obveznice Ljerke Cividini, gradonačelnice Grada Čakovca, nisu ispunjene pretpostavke za pokretanje postupka iz nadležnosti Povjerenstva.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Prijavitelj, elektroničkom poštom
2. Obveznik Ljerka Cividini, osobnom dostavom
3. Objava na internetskoj stranici Povjerenstva nakon dostave prijavitelju i obvezniku
4. Pismohrana